प्रदेश में गठित होने जा रही 18वीं विधानसभा में आधे से अधिक विधायक दागी हैं। इन पर किसी न किसी तरह का केस दर्ज है। 366 विधायक ऐसे भी चुने गए हैं जो करोड़पति हैं। एसोसिएशन फॉर डेमोक्रेटिक रिफॉर्म- यूपी इलेक्शन वॉच ने रविवार को चुने गए सभी 403 विधायकों के हलफनामे का विश्लेषण कर आंकड़े जारी किए हैं।
एडीआर के आंकड़ों के अनुसार 403 विधायकों में से 205 विधायकों ने अपने ऊपर दर्ज आपराधिक मामलों का जिक्र किया है। 2017 में हुए चुनाव में ऐसे विधायकों की संख्या 143 थी। इस बार विधानसभा में हत्या के आरोपी और हत्या के प्रयास के भी आरोपी जीते हैं। 6 विधायकों पर महिला अत्याचार और एक पर दुष्कर्म का मामला दर्ज है। भाजपा के 255 में से 111 विधायकों पर और सपा के 111 में से 71 पर आपराधिक मामले दर्ज हैं। अपना दल एस के 12 में से 3, रालोद के 8 में से 7, सुभासपा व निषाद पार्टी के 6 में से 4-4, जनसत्ता दल लोकतांत्रिक के 2 व कांग्रेस के दोनों विधायकों पर आपराधिक मामले दर्ज हैं। बसपा के एक मात्र विधायक पर भी केस दर्ज है। जिन पांच विधायकों पर हत्या का केस दर्ज है, उसमें सपा के गुन्नौर से विधायक राम खिलाड़ी, गोसाईंगंज से विधायक अभय सिंह और चायल से विधायक पूजा पाल, भाजपा के गोला गोकर्णनाथ से विधायक अरविंद गिरी और बालामऊ से विधायक रामपाल वर्मा शामिल हैं। भाजपा के टिकट पर सोनभद्र की दुद्धी से चुनाव जीते रामदुलार पर दुष्कर्म का मामला दर्ज है।हर 10 में से 9 विधायक करोड़पति
इस बार हर 10 विधायकों में से 9 करोड़पति हैं। पिछली विधानसभा में 10 में से 8 विधायक करोड़पति थे। यानी इस बार 403 में से 366 विधायक करोड़पति हैं। इनमें भाजपा के 255 में से 233, सपा के 111 में से 100 विधायक, अपना दल के 12 में से 9 और रालोद के 8 में से 7 विधायक करोड़पति हैं। बाकी दलों के सभी विधायक करोड़पति हैं।सपा के अनिल की संपत्ति सबसे कम
सपा से चित्रकूट से जीते अनिल कुमार अनिल प्रधान की संपत्ति सबसे कम है। अनिल ने अपनी कुल संपत्ति 36496 रुपये की घोषित की है। गोरखपुर की चौरी चौरा सीट से विधायक संजय निषाद के बेटे सरवन कुमार निषाद ने अपनी कुल संपत्ति 72996 रुपये बताई है।टॉप फाइव करोड़पति विधायक
टॉप फाइव करोड़पति उम्मीदवारों में मेरठ कैंट से भाजपा विधायक अमित अग्रवाल की कुल संपत्ति 148 करोड़ से अधिक है। मुरादाबाद ग्रामीण सीट से सपा से जीते मो. नासिर की संपत्ति 60 करोड़ है। अंबेडकरनगर की जलालपुर विधानसभा सीट से सपा से चुने गए राकेश पांडेय की संपत्ति 59 करोड़ है। आगरा की बाह सीट से भाजपा के टिकट पर विधायक बनी रानी पक्षालिका सिंह की संपत्ति 58 करोड़ और अमेठी के तिलोई से विधायक बने भाजपा के मयंकेश्वर सिंह की संपत्ति 58 करोड़ से अधिक है।305 विधायक डिग्रीधारी
इस बार जीते विधायकों में 305 डिग्रीधारी और तीन डिप्लोमाधारी हैं। 87 ने अपनी शैक्षिक योग्यता आठवीं से इंटर के बीच बताई है। 7 विधायकों ने खुद को केवल साक्षर घोषित किया है और एक विधायक ने अपनी शैक्षिक योग्यता बताई ही नहीं है।पिछले चुनाव के मुकाबले महिला विधायकों की संख्या 7 अधिक
इस बार महिला विधायकों की संख्या पिछली बार की तुलना में 7 अधिक है। इस बार 47 महिलाएं विधायक बनी हैं। पिछली विधानसभा में 40 महिलाएं जीती थीं। नई विधानसभा में 25 से 50 वर्ष उम्र के विधायकों की संख्या 169 है। जबकि 51 से 80 वर्ष की आयु के विधायकों की संख्या 232 है। दो उम्मीदवार ऐसे भी हैं जिनकी उम्र 80 साल से अधिक है।
awa_Deva awa_Deva awa_Deva awa_Deva awa_Deva hin_Deva awa_Deva